
REFERAT

Propunere de aprobare a acordării post-mortem a titlului de Cetăţean de Onoare 
al Municipiului Timişoara lui NICOLAE DORAN 
 în atenţia Comisiei pentru cultură, ştiinţă, învăţământ, sănătate, protecţie socială, turism, ecologie, sport şi culte şi al Comisiei pentru administraţie locală, juridică, ordine publică, drepturile omului şi probleme ale minorităţilor
Nicolae Doran s-a născut în 22 aprilie 1922 în Ciclova Română, judeţul Caraş Severin. În anul 1951 este condamnat de Tribunalul Militar Timişoara "la moarte prin împuşcare şi confiscarea averii pentru crimă de uneltire contra ordinii sociale".
După cum reiese din rechizitoriu, fostul comisar de poliţie Nicolae Doran a fost acuzat de:

· Delictul de înlesnire a trecerii frauduloase a frontierei a unor grupuri de infractori politici

· Informarea şefilor partidelor politice (PNŢ, PNL, legionari) ce urmau a fi arestaţi

· Eliberarea de acte de identitate pe alte nume, pentru cei ce erau urmăriţi

În final, când a fost nevoit să ia drumul codrilor împreună cu un grup de urmăriţi, a luptat 3 ani în confruntări directe cu organele represiune comuniste


Conform certificatului de deces, Nicolae Doran a fost executat prin împuşcare la Poligonul de tragere Pădurea Verde Timişoara în data de 7 mai 1952. Ultima parte a vieţii, între 13 ianuarie 1951 şi 7 mai 1952 când a fost executat, a trăit în Penitenciarul din Timişoara.

În conformitate cu HCL 370 / 9.03.2000 a fost conferit post-mortem titlul de Cetăţean de Onoare al Municipiului Timişoara luptătorilor din rezistenţa anticomunistă din Banat. Din acest grup făcea parte si Nicolae Doran, dar actele care dovedesc acest lucru au intrat în posesia urmaşului său, domnul Iosif Brânzei doar în anul 2007.

Considerăm acordarea post – mortem a titlului de Cetăţean de Onoare al municipiului Timişoara lui Nicolae Doran şi alăturarea numelui său celorlalţi luptători din rezistenţa anticomunistă din Banat desemnaţi cu acest titlu, ca un act de justiţie morală şi de reparaţie istorică.
Menţionăm că această propunere de a i se acorda post – mortem titlul de Cetăţean de Onoare al Municipiului Timişoara lui Nicolae Doran a fost făcută de domnul primar Gheorghe Ciuhandu, iar referatul a fost întocmit de Biroul Relaţii Publice, Învăţământ, Sport, Cultură din cadrul Primăriei Municipiului Timişoara.

